# Ruy Barbosa

Ruy Barbosa de Oliveira (Salvador, 5 de novembre de 1849 - Petrópolis, 1 de març de 1923) va ser escriptor, jurista i polític brasiler, diputat, senador, ministre de finances i impostos i diplomàtic.

## Biografia

Ruy Barbosa va donar el seu primer discurs públic per l'abolició de l'esclavitud quan tenia 19 anys. Al llarg de la seva vida va continuar exercint una defensa intransigent de les llibertats civils. L'esclavitud al Brasil va ser finalment abolida per la Llei Àuria el 1888. Part del llegat de Barbosa a la història és la seva autorització, com a ministre de finances el 1890, de la destrucció de la majoria dels arxius governamentals relacionats amb l'esclavitud. Això va impedir que els antics amos poguessin reclamar cap indemnització per l'alliberament forçat dels esclaus.
Les idees liberals de Barbosa van ser influents en el projecte de la primera constitució republicana. Partidari dels “diner fiat” o de valor fiduciari, com a oposició al patró or, durant el seu mandat com a ministre de finances del primer govern republicà brasiler, va implementar reformes de gran abast en el règim financer del país, instituint una política monetària expansionista coneguda com encilhamento. No obstant això, el caos inflacionista i la inestabilitat produïts per l'experiment fiat promourien un contraatac ortodox liderat per Joaquim Murtinho.
Es va postular sense èxit per a la presidència del Brasil el 1910 i novament el 1919. Després de la seva participació en la Conferència de la Haia de 1907 va ser conegut com l'«Àguila de la Haia». A nivell internacional, fou un important orador favorable a les potències aliades durant la I Guerra Mundial. Va ser proposat com a ambaixador davant la Lliga de les Nacions, però va rebutjar el càrrec per discrepàncies amb el govern d'Eurico Gaspar Dutra. Posteriorment, fou jutge del Tribunal Internacional de Justícia.
D'entre les màximes polítiques de Barbosa pot recordar-se «La pitjor de les democràcies és mil vegades preferible a la millor de les dictadures». Barbosa fou un dels fundadors de l'Academia Brasileira de Letras i el seu president entre 1908 i 1919.

## Homenatges

La figura de Ruy Barbosa ha rebut els més diversos homenatges. Encara en vida, va veure com l'Estat de Bahia donava el seu nom a l'antiga localitat de Santo Antônio dos Navegantes do Orobó Grande. També ha estat imatge de bitllets de curs legal al Brasil: 10.000 cruzeiros (1984-86) i de 10 cruzados (1986).
El seu domicili al barri carioca de Botafogo va ser reconvertit com a casa museu, que guarda un important fons de documents econòmics, històrics i literaris.
En virtut de la Llei Federal 13162 de 2015, Ruy Barbosa va entrar a formar part del Llibre dels Herois i Heroïnes de la Pàtria, que recull el nom de les personalitats que més van fer en defensa dels valors brasilers. La cerimònia de formalització tingué lloc el 12 de desembre de 2018, al Panteó de la Pàtria i de la Llibertat Tancredo Neves de Brasília.

## Referències

* ↑ Diniz Alves, José Eustáquio «POPULATION, CITIZENSHIP AND HUMAN RIGHTS IN BRAZIL: ELEMENTS FOR A SYSTEM OF INDICATORS». International Union for the Scientific Study of Population XXV International Population Conference, Tours, France, July 18-23, 2005, Session #74,, 7-2005. Arxivat de l'original el 2007-06-10 [Consulta: 11 setembre 2022].
* ↑ Carvalho, Ney Oscar Ribeiro de. O Encilhamento: anatomia de uma bolha brasileira (en portuguès). N.O.R. de Carvalho, 2004. ISBN 978-85-904019-1-9. Arxivat 2024-05-28 a Wayback Machine.
* ↑ Nassif, Luís. Os cabeças-de-planilha : como o pensamento econômico da era FHC repetiu os equívocos de Rui Barbosa. Rio de Janeiro: Ediouro, 2007. ISBN 978-85-00-02094-0. Arxivat 2024-05-28 a Wayback Machine.
* ↑ Normano, João Frederico. Brazil: A Study of Economic Types (en anglès). Biblo & Tannen Publishers, 1968. ISBN 978-0-8196-0208-4. Arxivat 2024-05-28 a Wayback Machine.
* ↑ Porto, Walter Costa. O voto no Brasil: da Colônia à 5a. República (en portuguès brasiler). Gráfica do Senado Federal, 1989. Arxivat 2024-05-28 a Wayback Machine.
* ↑ «Águia de Haia» (en portuguès brasiler). Governo do Brasil. Arxivat de l'original el 2024-05-28. [Consulta: 12 setembre 2022].
* 1 2 «Rui Barbosa» (en portuguès brasiler). Acadèmia Brasilera de Lletres. Arxivat de l'original el 2024-05-28. [Consulta: 12 setembre 2022].
* ↑ Señor, Luís. Diccionario de citas (en castellà). Pozuelo de Alarcón: Espasa Calpe. ISBN 8423992543.
* ↑ «Ruy Barbosa. História» (en portuguès brasiler). IBGE. Arxivat de l'original el 2024-05-28. [Consulta: 12 setembre 2022].
* ↑ «Fundação Casa de Rui Barbosa» (en portuguès brasiler). Museu Brasil. Arxivat de l'original el 2022-03-08. [Consulta: 12 setembre 2022].
* ↑ «Livro de Herois e Heroínas da Pátria, mantido em Brasília, ganha 21 novos nomes» (en portuguès brasiler). G1. Grupo Globo, 12-12-2018. Arxivat de l'original el 2020-08-01. [Consulta: 12 setembre 2022].

## Bibliografia complementària

* Turner, Charles William. Ruy Barbosa: Brazilian Crusader for the Essential Freedoms (en anglès). Nova York: Abingdon-Cokesbury, 1945.
* Nogueira, Rubem. «Ruy Barbosa - 149 Anos: Uma vida pelo bem comum» (en portuguès brasiler). Casa de Ruy Barbosa. Arxivat de l'original el 2007-05-18. [Consulta: 12 setembre 2022].
* Mendes Silva, Raul. «The Hague: Rui Barbosa and the Brazilian Delegation to the Second Peace Conference» (en anglès). Ministeri de Relacions Exteriors del Brasil, 23-12-2007. Arxivat de l'original el 2007-12-23. [Consulta: 12 setembre 2022].

## Enllaços externs

* Casa de Rui Barbosa (portuguès)